Præsentis ævi futurique deinceps hominibus clarificetur, quod Domnus Girardus Ecclesiæ Lingonensis Archidiaconus, dedit Ecclesiæ Besuensi pro quiete suæ animæ, suorumque antecessorum, quicquid habebat in Ecclesia sancti Martini castri, quod dicitur Bellimons; scilicet medietatem Ecclesiæ et Presbyteratum, laudante idipsum Donno Episcopo Rotberto, et omni Capitulo Lingonensi. Nos vero contuentes pene cuncta a memoriis hominum dilabi, Cartis hoc placuit inseri, ut si quis deinceps huic donationi contraire voluerit, harum auctoritate litterarum retineatur. Hujus autem testes rei quam plurimi extitere, ex quibus nobis quosdam placuit hic nominatim subtexere. Domnus Rotbertus Episcopus. Abbas Stephanus. Warnerius Constantius, et de Militibus, Rainaldus de Monte-Salionis, et frater ejus Petrus. Domnus vero Stephanus Abbas, cum Gibuino sacerdote, et fratre ejus, filiis Berengarii, ex eadem re hujusmodi pactum firmaverunt. Terciam partem decimæ de omnibus annonis sibi retinuit, excepto Canabo. De oblationibus vero quatuor festivitatum, Nativitatis, Purificationis sanctæ MARIÆ, Paschæ, et omnium Sanctorum quartam partem, et candelarum, et oblationum pro defunctis. § Ut vero pax utrimque teneretur, Gibuinus Presbyter dedit fidejussores Warnerium Perdicem, et Warnerium de Solario, taliter ut si isti defecerint, alii ab eo restituantur. Hoc etiam statutum est, ut si Domnus Abbas, seu quislibet ex Monachis Besuensibus, venerit in domo Presbyteri, libenter suscipiat, et serviat ei. Illud etiam additum est, quod si Presbyter quid ex nostra portione interceperit, si Domno Abbati vel Monacho, seu Ministro rem requirenti reddiderit, in pace erit: sin alias, semel et iterum per fidejussores ammonitus, nisi reddiderit, postea summam, et legem persolvet.